CELEX: 32004R1454
Language: el
Date: 2004-08-16 00:00:00
Title: Κανονισμός (ΕΚ) αριθ. 1454/2004 της Επιτροπής, της 16ης Αυγούστου 2004, για την τροποποίηση του κανονισμού (ΕΚ) αριθ. 2090/2002 για τις λεπτομέρειες εφαρμογής του κανονισμού (ΕΟΚ) αριθ. 386/90 του Συμβουλίου όσον αφορά το φυσικό έλεγχο κατά την εξαγωγή γεωργικών προϊόντων που τυγχάνουν επιστροφής

17.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 269/9
            
         
      ΚΑΝΟΝΙΣΜΌΣ (ΕΚ) αριθ. 1454/2004 ΤΗΣ ΕΠΙΤΡΟΠΉΣ
   
   της 16ης Αυγούστου 2004
   για την τροποποίηση του κανονισμού (ΕΚ) αριθ. 2090/2002 για τις λεπτομέρειες εφαρμογής του κανονισμού (ΕΟΚ) αριθ. 386/90 του Συμβουλίου όσον αφορά το φυσικό έλεγχο κατά την εξαγωγή γεωργικών προϊόντων που τυγχάνουν επιστροφής
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΟΚ) αριθ. 386/90 του Συμβουλίου, της 12ης Φεβρουαρίου 1990, για τον έλεγχο κατά την εξαγωγή γεωργικών προϊόντων που τυγχάνουν επιστροφών ή άλλων ποσών (1), και ιδίως το άρθρο 6,
   Εκτιμώντας τα ακόλουθα:
   
               (1)
            
            
               Όπως ορίζεται στο άρθρο 10 παράγραφος 2 του κανονισμού (ΕΚ) αριθ. 2090/2002 της Επιτροπής (2), τα κράτη μέλη υποχρεούνται να διενεργούν ανά ημερολογιακό έτος έναν αριθμό ελέγχων υποκατάστασης, ο οποίος δεν πρέπει να είναι μικρότερος από τον αριθμό των ημερών κατά τις οποίες τα προϊόντα που δικαιούνται επιστροφών κατά την εξαγωγή εγκαταλείπουν το τελωνειακό έδαφος της Κοινότητας. Οφείλει να διευκρινισθεί ότι ο αριθμός των ελέγχων υποκατάστασης δεν πρέπει να είναι κατώτερος από τον αριθμό των ημερών ή από το ήμισυ του αριθμού των ημερών κατά τις οποίες οι αποστολές προϊόντων που δικαιούνται επιστροφών κατά την εξαγωγή, μη σφραγιζόμενες σύμφωνα με όσα ορίζονται στο άρθρο 10 παράγραφος 2 πρώτο εδάφιο, εγκαταλείπουν το τελωνειακό έδαφος της Κοινότητας από το συγκεκριμένο τελωνείο εξόδου.
            
         
               (2)
            
            
               Όπως ορίζεται στο άρθρο 11 του κανονισμού (ΕΚ) αριθ. 2090/2002 της Επιτροπής, τα κράτη μέλη υποχρεούνται να αποστέλλουν κάθε έτος έκθεση για την αξιολόγηση της εκτέλεσης και της αποτελεσματικότητας των ελέγχων που διενεργήθηκαν σύμφωνα με τον εν λόγω κανονισμό, καθώς και για τις διαδικασίες που εφαρμόστηκαν για την επιλογή των εμπορευμάτων που αποτελούν αντικείμενο φυσικού ελέγχου.
            
         
               (3)
            
            
               Όπως προβλέπεται στο άρθρο 26 παράγραφος 7 του κανονισμού (ΕΚ) αριθ. 800/1999 της Επιτροπής, της 15ης Απριλίου 1999, για τις κοινές λεπτομέρειες εφαρμογής του καθεστώτος των επιστροφών κατά την εξαγωγή για τα γεωργικά προϊόντα (3), τα κράτη μέλη υποχρεούνται επίσης να υποβάλουν κάθε έτος αξιολογήσεις για την εκτέλεση και την αποτελεσματικότητα των ελέγχων που διενεργήθηκαν βάσει των διατάξεων του κανονισμού (ΕΚ) αριθ. 2090/2002 αναφορικά με τις δηλώσεις πληρωμής.
            
         
               (4)
            
            
               Τα στοιχεία των εν λόγω εκθέσεων που υποβάλλονται κάθε έτος πρέπει να καθοριστούν αναλυτικότερα, ούτως ώστε να κατοχυρώνεται η διαφάνεια και να καθίσταται δυνατή η κοινή αξιολόγηση.
            
         
               (5)
            
            
               Οι ανωτέρω ετήσιες εκθέσεις θα πρέπει να συντάσσονται σε αυτή τη βάση από την έκθεση του 2005 που καλύπτει το έτος 2004. Καθώς τα κράτη μέλη μπορεί να χρειάζεται να προβούν σε οργανωτικές αναπροσαρμογές για τους σκοπούς της συλλογής των στοιχείων αναφορικά με την αιτούμενη αξία των επιστροφών, επιτρέπεται να επιλέξουν να υποβάλουν τα στοιχεία αυτά από την έκθεση του 2006 η οποία καλύπτει το έτος 2005.
            
         
               (6)
            
            
               Οι σχετικές επιτροπές διαχειρίσεως δεν διατύπωσαν γνώμη μέσα στην προθεσμία που όρισε ο πρόεδρός τους,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 2090/2002 τροποποιείται ως εξής:
   
               1)
            
            
               Η διάταξη του άρθρου 10 παράγραφος 2 δεύτερο και τρίτο εδάφιο, αντικαθίσταται από το ακόλουθο κείμενο:
               «Ο αριθμός των ελέγχων υποκατάστασης ανά ημερολογιακό έτος δεν πρέπει να είναι μικρότερος από τον αριθμό των ημερών κατά τις οποίες αποστολές προϊόντων που δικαιούνται επιστροφών κατά την εξαγωγή εγκαταλείπουν το τελωνειακό έδαφος της Κοινότητας από το συγκεκριμένο τελωνείο εξόδου.
               Όταν ο έλεγχος υποκατάστασης αφορά ένα μόνο εξαγωγέα, ο αριθμός αυτός δεν μπορεί να είναι κατώτερος από το ήμισυ του αριθμού των ημερών κατά τις οποίες οι αποστολές των προϊόντων που δικαιούνται επιστροφών κατά την εξαγωγή εγκαταλείπουν το τελωνειακό έδαφος της Κοινότητας από το συγκεκριμένο τελωνείο εξόδου».
            
         
               2)
            
            
               Το άρθρο 11 αντικαθίσταται από το ακόλουθο κείμενο:
               «Άρθρο 11
               Κάθε έτος, πριν από την 1η Μαΐου, τα κράτη μέλη αποστέλλουν στην Επιτροπή έκθεση για την αξιολόγηση της εκτέλεσης και της αποτελεσματικότητας των ελέγχων που διενεργήθηκαν σύμφωνα με τον παρόντα κανονισμό καθώς και για τις διαδικασίες που εφαρμόστηκαν για την επιλογή των εμπορευμάτων που αποτελούν αντικείμενο φυσικού ελέγχου. Η έκθεση πρέπει να περιλαμβάνει τα στοιχεία που απαριθμούνται στο παράρτημα ΙΙΙ, τα οποία καλύπτουν τις διασαφήσεις εξαγωγής οι οποίες έγιναν αποδεκτές μεταξύ 1ης Ιανουαρίου και 31ης Δεκεμβρίου του προηγούμενου έτους.
               Οι εκθέσεις πρέπει να υποβάλλονται με τη μορφή ενός σύμφωνου με τις προδιαγραφές ISO 9660 συμβατού CD-ROM ή με τη μορφή ενός ισοδύναμου ηλεκτρονικού μέσου δεδομένων και σε χαρτί.
               Για την ετήσια έκθεση του έτους 2005, η οποία καλύπτει τις διασαφήσεις που έγιναν αποδεκτές κατά το έτος 2004, τα κράτη μέλη επιτρέπεται να επιλέξουν να μην υποβάλουν:
               
                           —
                        
                        
                           στοιχεία για τον οικονομικό αντίκτυπο παρατυπιών έκτασης μεταξύ 200 ευρώ και 4 000 ευρώ σύμφωνα με τα σημεία 1.5, 2.5 και 10.3 του παραρτήματος ΙΙΙ,
                        
                     
                           —
                        
                        
                           τα στοιχεία που απαιτείται να υποβληθούν βάσει του σημείου 1.7 του παραρτήματος ΙΙΙ.»
                        
                     
         
               3)
            
            
               Το κείμενο του παραρτήματος του παρόντος κανονισμού προστίθεται ως παράρτημα III.
            
         Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 16 Αυγούστου 2004.
      
         
            Για την Επιτροπή
         
         Franz FISCHLER
         
         
            Μέλος της Επιτροπής
         
      
   
   
      (1)  ΕΕ L 42 της 16.2.1990, σ. 6· κανονισμός όπως τροποποιήθηκε από τον κανονισμό (ΕΚ) αριθ. 163/94 (ΕΕ L 24 της 29.1.1994, σ. 2).
   
      (2)  ΕΕ L 322 της 27.11.2002, σ. 4· κανονισμός όπως τροποποιήθηκε τελευταία από τον κανονισμό (ΕΚ) αριθ. 909/2004 (ΕΕ L 163 της 30.4.2004, σ. 61).
   
      (3)  ΕΕ L 102 της 17.4.1999, σ. 11· κανονισμός, όπως τροποποιήθηκε τελευταία από τον κανονισμό (ΕΚ) αριθ. 671/2004 (ΕΕ L 105 της 14.4.2004, σ. 5).
   
      ΠΑΡΑΡΤΗΜΑ
      «
            ΠΑΡΑΡΤΗΜΑ III
            ΣΤΟΙΧΕΙΑ ΤΗΣ ΕΤΗΣΙΑΣ ΕΚΘΕΣΗΣ ΒΑΣΕΙ ΤΟΥ ΑΡΘΡΟΥ 11
            1.   Διενέργεια των ελέγχων στα τελωνεία εξαγωγής
            1.1.   Αριθμός των διασαφήσεων εξαγωγής ανά τομέα και ανά τελωνείο μη αποκλειόμενο βάσει του άρθρου 2 για τον υπολογισμό των ελάχιστων ποσοστών ελέγχου.
            1.2.   Αναφορά εάν αποκλείστηκαν διασαφήσεις βάσει των διατάξεων του άρθρου 2 παράγραφος 2 στοιχείο α) ή βάσει του άρθρου 2 παράγραφος 2 στοιχείο β).
            1.3.   Αριθμός των φυσικών ελέγχων που εκτελούνται ανά τομέα και ανά τελωνείο.
            1.4.   Εάν χρειάζεται, κατάσταση των τελωνείων τα οποία εφαρμόζουν μειωμένα ποσοστά ελέγχου, δυνάμει του άρθρου 6 στοιχείο γ).
            1.5.   Αριθμός των ελέγχων ανά τομέα οι οποίοι οδήγησαν στον εντοπισμό παρατυπιών, οικονομικός αντίκτυπος των παρατυπιών που εντοπίστηκαν για αξία επιστροφών ανώτερη από 200 ευρώ, συμπεριλαμβανομένου, εφόσον χρειάζεται, του κωδικού αριθμού που χρησιμοποιήθηκε για την κοινοποίηση βάσει του άρθρου 3 του κανονισμού (ΕΟΚ) αριθ. 595/91 του Συμβουλίου (1).
            1.6.   Εάν χρειάζεται, επικαιροποίηση του αριθμού των παρατυπιών που κοινοποιήθηκαν στην Επιτροπή στις προηγούμενες ετήσιες εκθέσεις.
            1.7.   Αιτούμενη αξία των επιστροφών ανά τομέα των διασαφήσεων που υπόκεινται σε φυσικούς ελέγχους στα τελωνεία εξαγωγής.
            2.   Διενέργεια των ελέγχων υποκατάστασης στα τελωνεία εξόδου
            2.1.   Αριθμός των ημερών ανά τελωνείο εξόδου κατά τις οποίες οι αποστολές των προϊόντων που δικαιούνται επιστροφών κατά την εξαγωγή μη σφραγιζόμενες σύμφωνα με όσα ορίζονται στο άρθρο 10 παράγραφος 2 πρώτο εδάφιο, εγκαταλείπουν το τελωνειακό έδαφος της Κοινότητας από το συγκεκριμένο τελωνείο εξόδου.
            2.2.   Αριθμός των ελέγχων υποκατάστασης οι οποίοι αναφέρονται στο άρθρο 10 παράγραφος 2 που διενεργούνται ανά τελωνείο εξόδου.
            2.3.   Αριθμός των διασαφήσεων εξαγωγής για τις οποίες το τελωνείο εξαγωγής δεν έχει σφραγίσει το μέσο μεταφοράς ή τη συσκευασία.
            Αριθμός των διασαφήσεων εξαγωγής στην περίπτωση που οι τελωνειακές σφραγίδες οι οποίες έχουν εναποτεθεί κατά την αναχώρηση έχουν αφαιρεθεί χωρίς τον έλεγχο του τελωνείου ή έχουν υποστεί διάρρηξη ή δεν έχει χορηγηθεί απαλλαγή από την υποχρέωση τοποθέτησης σφραγίδας, δυνάμει του άρθρου 357 παράγραφος 4 του κανονισμού (ΕΟΚ) αριθ. 2454/93.
            2.4.   Αριθμός των ειδικών ελέγχων υποκατάστασης που αναφέρονται στο άρθρο 10 παράγραφος 2 στοιχείο α) του παρόντος κανονισμού, οι οποίοι διενεργήθηκαν ανά τελωνείο.
            2.5.   Αριθμός των ελέγχων υποκατάστασης που αναφέρονται στο άρθρο 10 παράγραφος 2 του παρόντος κανονισμού, για τους οποίους διαπιστώθηκαν παρατυπίες για αξία επιστροφών ανώτερη από 200 ευρώ, συμπεριλαμβανομένου, εφόσον χρειάζεται, του κωδικού αριθμού ο οποίος χρησιμοποιείται για τις κοινοποιήσεις που προβλέπονται στο άρθρο 3 του κανονισμού (ΕΟΚ) αριθ. 595/91.
            Αριθμός των ειδικών ελέγχων υποκατάστασης που αναφέρονται στο άρθρο 10 παράγραφος 2 στοιχείο α) του παρόντος κανονισμού, για τους οποίους διαπιστώθηκαν παρατυπίες για αξία επιστροφών ανώτερη από 200 ευρώ, συμπεριλαμβανομένου, εφόσον χρειάζεται, του κωδικού αριθμού ο οποίος χρησιμοποιείται για τις κοινοποιήσεις που προβλέπονται στο άρθρο 3 του κανονισμού (ΕΟΚ) αριθ. 595/91.
            2.6.   Εάν χρειάζεται, επικαιροποίηση του αριθμού των παρατυπιών οι οποίες γνωστοποιήθηκαν στην Επιτροπή στην προηγούμενη ετήσια έκθεση.
            2.7.   Σε ποιο βαθμό τα τελωνεία εξαγωγής εφάρμοσαν το άρθρο 10 παράγραφος 7 του παρόντος κανονισμού και ποιες πληροφορίες χορηγήθηκαν από τους οικείους οργανισμούς πληρωμής.
            3.   Διαδικασίες επιλογής των φορτίων που υποβάλλονται σε φυσικό έλεγχο
            3.1.   Περιγραφή των διαδικασιών για την επιλογή των φορτίων που υποβάλλονται σε φυσικούς ελέγχους και της αποτελεσματικότητάς τους.
            4.   Τροποποίηση του συστήματος ή της στρατηγικής ανάλυσης κινδύνου
            Η χορήγηση των στοιχείων του σημείου 4.1 απαιτείται από τα κράτη μέλη τα οποία εφαρμόζουν ανάλυση κινδύνου κατ’ εφαρμογή του άρθρου 3 παράγραφος 2 του κανονισμού (ΕΟΚ) αριθ. 386/90.
            4.1.   Περιγραφή όλων των τροποποιήσεων των μέτρων που έχουν κοινοποιηθεί στην Επιτροπή βάσει του άρθρου 3 παράγραφος 2 του κανονισμού (ΕΚ) αριθ. 3122/1994 της Επιτροπής (2).
            5.   Αναλυτικές πληροφορίες για τα συστήματα επιλογής και για το σύστημα ανάλυσης κινδύνου.
            Οι πληροφορίες στα σημεία 5.1-5.4 ζητούνται από τα κράτη μέλη που εφαρμόζουν σύστημα ανάλυσης κινδύνου κατ’ εφαρμογή του άρθρου 3 παράγραφος 2 του κανονισμού (ΕΚ) αριθ. 3122/94. Οι πληροφορίες πρέπει να υποβληθούν μόνο εάν έχουν επέλθει τροποποιήσεις από την τελευταία έκθεση.
            Οι πληροφορίες του σημείου 5.5 ζητούνται από τα κράτη μέλη που δεν εφαρμόζουν ανάλυση κινδύνου βάσει του άρθρου 3 παράγραφος 2 του κανονισμού (ΕΚ) αριθ. 3122/94.
            5.1.   Περιγραφή του ομοιόμορφου συστήματος, εάν αυτό υπάρχει, καταγραφής του ποσοστού στάθμισης κινδύνων που συνδέονται με κάθε φορτίο.
            5.2.   Περιγραφή των μεσολαβούντων χρονικών διαστημάτων της περιοδικής αξιολόγησης και αναθεώρηση των εκτιμούμενων κινδύνων.
            5.3.   Περιγραφή του συστήματος παρακολούθησης και ανατροφοδότησης με στοιχεία, για να εξασφαλίζεται η διενέργεια των στοχοθετημένων ελέγχων ή η καταγραφή της επαρκούς αιτιολογίας για τη μη διενέργειά τους.
            5.4.   Εάν δεν έχει πραγματοποιηθεί καμία αναθεώρηση της αξιολόγησης κινδύνου (βλέπε σημείο 5.2) για τις τελευταίες χρονικές περιόδους υποβολής εκθέσεων, διευκρίνιση των λόγων για τους οποίους η τρέχουσα αξιολόγηση εξακολουθεί να αποτελεί το κατάλληλο μέσο για την κατοχύρωση της αποτελεσματικότητας των φυσικών ελέγχων.
            5.5.   Εάν δεν πραγματοποιείται ανάλυση κινδύνου κατ’ εφαρμογή του άρθρου 3 παράγραφος 2 του κανονισμού (ΕΚ) αριθ. 3122/94, παροχή διευκρινήσεων γιατί το τρέχον σύστημα ελέγχων εξακολουθεί να αποτελεί το κατάλληλο μέσο για την κατοχύρωση της αποτελεσματικότητας των φυσικών ελέγχων.
            6.   Συντονισμός με τον κανονισμό (ΕΟΚ) αριθ. 4045/89
            6.1.   Περιγραφή των μέτρων κατ’ εφαρμογή του άρθρου 5 του κανονισμού (ΕΟΚ) αριθ. 386/90 τα οποία έχουν ληφθεί για τη βελτίωση του συντονισμού με τον κανονισμό (ΕΟΚ) αριθ. 4045/89.
            7.   Δυσχέρειες εφαρμογής του κανονισμού (ΕΟΚ) αριθ. 386/90 και του παρόντος κανονισμού
            7.1.   Περιγραφή των τυχόν δυσχερειών που ανέκυψαν κατά την εφαρμογή του κανονισμού (ΕΟΚ) αριθ. 386/90 ή του παρόντος κανονισμού και των μέτρων που έχουν ληφθεί για την αντιμετώπισή τους ή των προτάσεων που υποβλήθηκαν για το σκοπό αυτό.
            8.   Αξιολόγηση των διενεργούμενων ελέγχων
            8.1.   Αξιολόγηση κατά πόσον οι έλεγχοι διενεργούνται με ικανοποιητικό τρόπο.
            8.2.   Υποβολή έκθεσης για το κατά πόσον ο οργανισμός πιστοποίησης που αναφέρεται στο άρθρο 3 του κανονισμού (ΕΚ) αριθ. 1663/95 της Επιτροπής (3) έκανε οποιεσδήποτε δηλώσεις σχετικά με τη διενέργεια των φυσικών ελέγχων και των ελέγχων υποκατάστασης στην τελευταία έκθεσή του δυνάμει του άρθρου 3 παράγραφος 1 του εν λόγω κανονισμού και μνεία του αντίστοιχου χωρίου στην έκθεση (κεφάλαιο, σελίδα κ.λπ.). Εάν στην έκθεση περιλαμβάνονται συστάσεις για τη βελτίωση του συστήματος διενέργειας των φυσικών ελέγχων και των ελέγχων υποκατάστασης, αναφορά των μέτρων που τέθηκαν σε εφαρμογή για τη βελτίωση του συστήματος.
            8.3.   Τα κράτη μέλη που δεν έθεσαν ακόμη σε εφαρμογή τα μέτρα που αναφέρονται στο σημείο 8.2, κατά την κατάρτιση της ετήσιας έκθεσής τους, είναι υποχρεωμένα να χορηγήσουν τις πληροφορίες αυτές έως τις 31 Ιουλίου του έτους υποβολής της ετήσιας έκθεσης.
            9.   Υποδείξεις βελτίωσης
            9.1.   Διατύπωση, ενδεχομένως, συστάσεων για τη βελτίωση είτε της εφαρμογής του κανονισμού είτε του ίδιου του κανονισμού.
            10.   Φυσικοί έλεγχοι επί των προϊόντων ή εμπορευμάτων που έχουν τεθεί υπό το καθεστώς της προχρηματοδότησης, κατ’ εφαρμογή του άρθρου 26 παράγραφος 7 του κανονισμού (ΕΚ) αριθ. 800/1999
            Για τους φυσικούς ελέγχους οι οποίοι διενεργούνται βάσει των δηλώσεων πληρωμής κατ’ εφαρμογή των διατάξεων των άρθρων 4 και 5 του κανονισμού (ΕΟΚ) αριθ. 565/80 (4) είναι υποχρεωτική η υποβολή των ακόλουθων στοιχείων:
            10.1.   Αριθμός των δηλώσεων πληρωμής ανά τομέα και ανά τελωνείο.
            10.2.   Αριθμός των φυσικών ελέγχων ανά τομέα και ανά τελωνείο.
            10.3.   Αριθμός των ελέγχων ανά τομέα οι οποίοι οδήγησαν στη διαπίστωση παρατυπιών, οικονομικός αντίκτυπος των παρατυπιών που διαπιστώθηκαν για αξία επιστροφών ανώτερη από 200 ευρώ, συμπεριλαμβανομένου, εφόσον χρειάζεται, του κωδικού αριθμού που χρησιμοποιήθηκε για τις κοινοποιήσεις που αναφέρονται στο άρθρο 3 του κανονισμού (ΕΟΚ) αριθ. 595/91.
         »
      
         (1)  ΕΕ L 67 της 14.3.1991, σ. 11.
      
         (2)  ΕΕ L 330 της 21.12.1994, σ. 31.
      
         (3)  ΕΕ L 158 της 8.7.1995, σ. 6.
      
         (4)  ΕΕ L 62 της 7.3.1980, σ. 5.